Cele, LUR vergader oor ‘vlaag misdaad’ in Wes-KaapMinister Bheki Cele (Foto: Phando Jikelo, ANA)f Die Wes-Kaapse provinsiale regering het met polisieminister Bheki Cele vergader oor die provinsie se polisiëringsbehoeftes en prioriteite. Albert Fritz, LUR vir gemeenskapsveiligheid in die provinsie, het gesê die vergadering Donderdag is gehou in ŉ gees van gemoedelikheid en samewerking. Fritz en Cele het ooreengekom dat die plig om veiliger gemeenskappe te verseker onmiddellike aandag verg, het Fritz se woordvoerder, Cayla Anne Tomás Murray, gesê. “Minister Cele het die versekering gegee dat die bemanning van polisiestasies in die Wes-Kaap aangevul gaan word met nie minder nie as 1 000 nuwe polisierekrute uit die 5 000 wat tans opleiding by die polisiekollege ondergaan. Hulle gaan in die Wes-Kaap ontplooi word sodra hulle opleiding afgehandel is.” Cele en Fritz het ook ooreengekom dat onderhandel moet word oor die beste manier om polisiehulpbronne billik te verdeel. Die vergadering kom ná die Wes-Kaapse premier, Alan Winde, in Oktober en wéér in Desember verlede jaar aan Cele geskryf het en die dringende polisiëringsbehoeftes in die provinsie onder sy aandag gebring het. Nadat hy geen reaksie op sy skrywes gekry het nie, het Winde in April ŉ inter-regeringsdispuut oor polisiëring verklaar. ŉ Mediasiegesprek daaroor word op 4 Julie gevoer. Winde het gesê die vergadering sal die presiese omvang van die dispuut uiteensit en maniere probeer vind om die dispuut – buiten deur ŉ hofgeding – te besleg. Daar moet dan ook ooreengekom word op ŉ plan, asook die implementering daarvan. “Minister Cele het sy gewilligheid gewys om verder te praat oor die voorstelle wat die Wes-Kaapse regering gemaak het om die las op die polisie te verlig, maar veral ook oor die befondsing van R5 miljoen wat die Wes-Kaapse regering beskikbaar gestel het,” het Tomás Murray gesê. “Al twee partye het ooreengekom dat die geld só aangewend moet word sodat dit die maksimum impak deur [die provinsiale en nasionale] regerings het om veiliger gemeenskappe te skep.” Cele het gesê dit is nodig dat die hele gemeenskap betrokke is in die stryd teen misdaad en dat dit nie ŉ probleem is wat nét deur die toewysing van meer hulpbronne opgelos gaan word nie. Fritz sê hulle het ook ooreengekom dat voortaan gereeld oor die kwessie vergader gaan word. “Ons sien nou daarna uit om ŉ stewige, konstruktiewe en produktiewe verhouding met minister Cele en sy span te bou sodat ons kan seker maak die voortslepende vlaag misdaad in die provinsie word beëindig. “Alles moontlik moet gedoen word om die polisie te help om dié doelwit te behaal,” het Fritz gesê.